**Așteptări**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În seară-aștept și-n dimineață.

În existența omenească

Aștept, aștept o-ntreagă viață

Ca viața să se-ndeplinescă.

Sunt o continuă-așteptare

De vreme care o să vină

Cu umbre de întunecare

Și cu-oceane de lumină,

Cu cântecele noi născute,

Cuvinte simple de iubire

Prin alte sorți întrețesute

Și-n seri țesându-și amintire.

Aștept copiii să se-nalțe,

Aștept să-mi știu mai mult soția

Și ale timpurilor ațe

Ca să dezlege veșnicia.

Aștept o ziuă ce sosește

Necunoscută, inedită,

Iar frica-așa de omenește

Cu precauții mă irită.

Întâmpin serile și zorii

Sperând, crezând că o să fie

Tot ceea ce mi-au spus cocorii

În primăvara azurie.

Am tot răbdat o viață toată

C-am adunat ninsori la tâmple

O fericire ca să poată

În viața mea să se întâmple.

Mușcat de șerpi de necredință,

Înaripat de noi succese

Aștept cu-ntreaga mea ființă

Neașteptări neînțelese.

Ce-mi vor propune, ce-mi vor zice

Noi rezolvări de timpi și spații

Și cu suflări pe cicatrice,

Și cu visări prin constelații.

Îngăduința-mi desuetă

În adăstare-mbracă timpul -

O așteptare incompletă

Îndeplinește infinitul.

Aștept o viață să se cearnă

Ca o ninsoare fără capăt

Și ea cu vară și cu iarnă

Încearcă-n mine să încapă.

Trăiesc și bezna cum și raiul

Și nu știu cine e în cine:

În așteptare-mi este traiul

Ori așteptarea e în mine?

Scutură frunze timpul veșted,

Pornește primăvara muguri

Răbdarea crește și trăiește

Cu secete și cu belșuguri.

Întreaga viață se așteaptă

O Dragoste cât și o pâine –

Azi mă-nălțai încă pe-o treaptă

Ce mă așteaptă oare mâine?

Vrem, uneori, doar niște copii

Ce-or liniști avântul, dorul –

Aștept de vreme să m-apropii

Precum m-așteaptă viitorul.

M-așteaptă Dumnezeu întruna,

Iar eu tot cat ca să-L întâmpin

Îndrăgostit întotdeauna

De orișicare anotimpuri.

Nu cugetu-mi atât de sprinten

Privește-un viitor din pândă

Eu și Credința, înainte,

Pășim o Viață așteptândă!

Victor Bragagiu